CELEX: 32022D0620(02)
Language: mt
Date: 2022-06-07 00:00:00
Title: Deċiżjoni tal-Kummissjoni tas-7 Ġunju 2022 dwar il-parteċipazzjoni tal-Awtorità Regolatorja Nazzjonali tal-Ukrajna fil-Korp ta’ Regolaturi Ewropej tal-Komunikazzjonijiet Elettroniċi 2022/C 236/05

20.6.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 236/98
               
            
         DEĊIŻJONI TAL-KUMMISSJONI
         tas-7 Ġunju 2022
         dwar il-parteċipazzjoni tal-Awtorità Regolatorja Nazzjonali tal-Ukrajna fil-Korp ta’ Regolaturi Ewropej tal-Komunikazzjonijiet Elettroniċi
         (2022/C 236/05)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Billi:
         
                     (1)
                  
                  
                     L-Artikolu 17(1) tat-Trattat dwar l-Unjoni Ewropea jelenka s-setgħat tal-Kummissjoni u jipprevedi li l-Kummissjoni trid tippromwovi l-interess ġenerali tal-Unjoni u tieħu l-inizjattivi xierqa għal dak il-għan, teżerċita funzjonijiet ta’ koordinazzjoni, eżekuttivi u ta’ ġestjoni, kif stabbilit fit-Trattati, u tiżgura r-rappreżentanza esterna tal-Unjoni, bl-eċċezzjoni tal-Politika Estera u ta’ Sigurtà Komuni u każijiet oħra previsti fit-Trattati.
                  
               
                     (2)
                  
                  
                     Skont l-Artikolu 35(2) tar-Regolament (UE) 2018/1971 tal-Parlament Ewropew u tal-Kunsill (1), il-Bord ta’ Regolaturi, il-gruppi ta’ ħidma tal-Korp ta’ Regolaturi Ewropej tal-Komunikazzjonijiet Elettroniċi (“BEREC”) u l-Bord Maniġerjali tal-BEREC iridu jkunu miftuħa għall-parteċipazzjoni tal-awtoritajiet regolatorji ta’ pajjiżi terzi bir-responsabbiltà primarja fil-qasam tal-komunikazzjonijiet elettroniċi, meta dawk il-pajjiżi terzi jkunu għamlu ftehimiet mal-Unjoni għal dak il-għan. Dik id-dispożizzjoni tipprevedi wkoll li skont id-dispożizzjonijiet rilevanti ta’ dawk il-ftehimiet, iridu jinħolqu arranġamenti ta’ ħidma li jispeċifikaw, b’mod partikolari, in-natura, l-estent u l-mod kif dawn l-awtoritajiet regolatorji tal-pajjiżi terzi kkonċernati se jipparteċipaw mingħajr id-dritt tal-vot f’ħidmet il-BEREC u l-Uffiċċju tal-BEREC, inkluż id-dispożizzjonijiet dwar il-parteċipazzjoni fl-inizjattivi tal-BEREC, il-kontribuzzjonijiet finanzjarji, u l-persunal fl-Uffiċċju tal-BEREC.
                  
               
                     (3)
                  
                  
                     Skont l-Artikolu 124 tal-Ftehim ta’ Assoċjazzjoni bejn l-Unjoni Ewropea u l-Istati Membri tagħha, minn naħa, u l-Ukrajna, min-naħa l-oħra (“il-Ftehim ta’ Assoċjazzjoni”) (2), l-Ukrajna impenjat ruħha li tiżgura li l-liġijiet attwali u futuri tagħha dwar il-komunikazzjoni elettronika gradwalment isiru kompatibbli mal-acquis tal-Unjoni li jidher fl-Anness XVII tal-Ftehim ta’ Assoċjazzjoni; dak l-Anness ġie aġġornat (3).
                  
               
                     (4)
                  
                  
                     Skont l-Artikolu 392 tal-Ftehim ta’ Assoċjazzjoni, il-Partijiet għandhom jikkooperaw “bil-għan li jiżviluppaw qafas regolatorju komprensiv u jiżguraw it-tħaddim effiċjenti (...) tas-swieq tal-komunikazzjoni elettronika”, filwaqt li skont l-Artikolu 394(1) tal-Ftehim ta’ Assoċjazzjoni, dawn għandhom “jippromwovu approssimazzjoni gradwali fil-liġi u l-qafas regolatorju tal-UE” f’dan il-qasam. Barra minn hekk, l-Artikolu 393 tal-Ftehim ta’ Assoċjazzjoni jipprevedi li “il-Partijiet jippromwovu l-koperazzjoni bejn ir-regolatur nazzjonali tal-Ukrajna fil-qasam tal-komunikazzjoni u regolaturi nazzjonali tal-UE.”
                  
               
                     (5)
                  
                  
                     Hu ċar mill-għan u l-iskop tad-dispożizzjonijiet tal-Ftehim ta’ Assoċjazzjoni u tal-Appendiċi XVII-3 tiegħu li l-Unjoni u l-Ukrajna jimpenjaw ruħhom għal kooperazzjoni regolatorja bil-għan li jqarrbu l-liġijiet tal-Ukrajna dwar il-komunikazzjonijiet elettroniċi mal-acquis tal-Unjoni, li dwarhom il-BEREC jaqdi rwol importanti. Hu ċar ukoll li l-parteċipazzjoni tal-awtorità regolatorja nazzjonali tal-Ukrajna f’ħidmet il-BEREC u l-Uffiċċju tal-BEREC tkompli tiffaċilita l-proċess.
                  
               
                     (6)
                  
                  
                     Għalhekk, l-Unjoni u l-Ukrajna għamlu ftehim skont it-tifsira tal-Artikolu 35(2) tar-Regolament (UE) 2018/1971.
                  
               
                     (7)
                  
                  
                     Minħabba l-interess tal-Unjoni fit-tisħiħ tal-kooperazzjoni mal-Ukrajna u fit-trawwim tal-adozzjoni tal-acquis tal-Unjoni mill-Ukrajna fil-qasam tal-komunikazzjonijiet elettroniċi, jixraq li l-awtorità regolatorja nazzjonali tal-Ukrajna titħallas tipparteċipa fil-Bord ta’ Regolaturi u fil-gruppi ta’ ħidma tal-BEREC u tal-Bord Maniġerjali tal-Uffiċċju tal-BEREC, u li jiġu stabbiliti l-arranġamenti ta’ ħidma għal dak il-għan,
                  
               IDDEĊIDIET KIF ĠEJ:
         
            Artikolu 1
            L-awtorità regolatorja nazzjonali tal-Ukrajna bir-responsabbiltà primarja li tissorvelja l-operat ta’ kuljum tas-swieq tan-networks u tas-servizzi tal-komunikazzjonijiet elettroniċi tista’ tipparteċipa fil-Bord ta’ Regolaturi u fil-gruppi ta’ ħidma tal-Korp ta’ Regolaturi Ewropej tal-Komunikazzjonijiet Elettroniċi (“BEREC”) u fil-Bord Maniġerjali tal-Uffiċċju tal-BEREC.
            It-Termini ta’ Referenza għall-parteċipazzjoni tal-awtorità regolatorja nazzjonali tal-Ukrajna huma stabbiliti fl-Anness.
         
         
            Artikolu 2
            Din id-Deċiżjoni għandha tidħol fis-seħħ fil-jum tal-adozzjoni tagħha.
         
         
            Magħmul fi Brussell, is-7 Ġunju 2022.
            
               
                  Għall-Kummissjoni
               
               Thierry BRETON
               
                  Membru tal-Kummissjoni
               
            
         
         
            (1)  Ir-Regolament (UE) 2018/1971 tal-Parlament Ewropew u tal-Kunsill tal-11 ta’ Diċembru 2018 li jistabbilixxi l-Korp ta’ Regolaturi Ewropej tal-Komunikazzjonijiet Elettroniċi (BEREC) u l-Aġenzija għall-Appoġġ tal-BEREC (l-Uffiċċju tal-BEREC), li jemenda r-Regolament (UE) 2015/2120 u li jħassar ir-Regolament (KE) Nru 1211/2009 (ĠU L 321, 17.12.2018, p. 1).
         
            (2)  ĠU L 161, 29.5.2014, p. 3.
         
            (3)  Id-Deċiżjoni Nru 1/2021 tal-Kumitat ta’ Assoċjazzjoni fil-Konfigurazzjoni tal-Kummerċ bejn l-UE u l-Ukrajna tat-22 ta’ Novembru 2021 li temenda l-Appendiċi XVII-3 (Regoli applikabbli għas-servizzi tat-telekomunikazzjoni), l-Appendiċi XVII-4 (Regoli applikabbli għas-servizzi postali u tal-kurrier) u l-Appendiċi XVII-5 (Regoli applikabbli għat-trasport internazzjonali marittimu) tal-Anness XVII tal-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u l-Ukrajna, min-naħa l-oħra [2021/2219] (ĠU L 447, 14.12.2021, p. 23).
      
      
         
            ANNESS
            TERMINI TA’ REFERENZA
            1.   Parteċipazzjoni fil-Bord ta’ Regolaturi tal-BEREC
            
            
                     
                        (1)
                     
                     
                        L-awtorità regolatorja nazzjonali (“NRA”) tal-Ukrajna tista’ tipparteċipa f’ħidmet il-Bord ta’ Regolaturi (BoR) tal-BEREC.
                     
                  
                     
                        (2)
                     
                     
                        L-NRA tal-Ukrajna għandha taħtar rappreżentant biex jipparteċipa fid-deliberazzjonijiet tal-BoR minn fost il-kap tal-NRA, membru tal-korp kolleġġjali tagħha jew is-sostitut ta’ xi wieħed minnhom.
                     
                  
                     
                        (3)
                     
                     
                        L-NRA tal-Ukrajna għandha taħtar ukoll supplent, li għandu jissostitwixxi lir-rappreżentant fl-assenza tagħhom. Is-supplent għandu jinħatar minn fost il-kap tal-NRA, membru tal-korp kolleġġjali tagħha, is-sostitut ta’ xi wieħed minnhom, jew minn fost il-persunal tal-NRA.
                     
                  
                     
                        (4)
                     
                     
                        Ir-rappreżentant tal-NRA tal-Ukrajna u s-supplent għandhom jinħatru fid-dawl tal-għarfien tagħhom fil-qasam tal-komunikazzjonijiet elettroniċi, filwaqt li jitqiesu l-ħiliet maniġerjali, amministrattivi u baġitarji rilevanti. Biex ikun żgurat l-akbar benefiċċju mill-parteċipazzjoni tagħhom, l-NRA għandha tagħmel sforz biex tillimita r-rotazzjoni tar-rappreżentanti tagħha u, meta possibbli, tas-supplenti tagħha wkoll.
                     
                  
                     
                        (5)
                     
                     
                        Il-parteċipant tal-NRA tal-Ukrajna għandu jkollu d-dritt jesprimi opinjoni fid-diskussjonijiet kollha, sew waqt il-laqgħat tal-BoR tal-BEREC u sew b’xi mezz ieħor. Dik l-opinjoni għandha tiġi rreġistrata kif xieraq fil-minuti, skont ir-regoli u l-prattiki tax-xogħol tal-BoR.
                     
                  
                     
                        (6)
                     
                     
                        Isem ir-rappreżentant tal-NRA tal-Ukrajna u tas-supplent għandhom jiġu inklużi fil-lista tal-membri tal-BoR ippubblikata f’konformità mal-Artikolu 7(5) tar-Regolament (UE) 2018/1971 tal-Parlament Ewropew u tal-Kunsill (1).
                     
                  
                     
                        (7)
                     
                     
                        Meta jipparteċipaw f’ħidmet il-BoR, ir-rappreżentant tal-NRA tal-Ukrajna u s-supplent la għandhom ifittxu u lanqas jieħdu struzzjonijiet mingħand xi gvern, istituzzjoni, persuna jew korp.
                     
                  2.   Parteċipazzjoni fil-Gruppi ta’ Ħidma
            
            
                     
                        (1)
                     
                     
                        L-NRA tal-Ukrajna tista’ tinnomina esperti biex jipparteċipaw fil-gruppi ta’ ħidma tal-BEREC.
                     
                  
                     
                        (2)
                     
                     
                        Dawn l-esperti jistgħu jipparteċipaw fl-attivitajiet kollha tal-gruppi ta’ ħidma, skont ir-regoli u l-prattiki tax-xogħol tal-BEREC. Jistgħu jesprimu opinjoni fl-iskambji kollha, sew waqt il-laqgħat tal-gruppi ta’ ħidma u sew b’xi mezz ieħor.
                     
                  3.   Parteċipazzjoni fil-Bord Maniġerjali tal-Uffiċċju tal-BEREC
            
            
                     
                        (1)
                     
                     
                        L-NRA tal-Ukrajna tista’ tipparteċipa f’ħidmet il-Bord Maniġerjali tal-Uffiċċju tal-BEREC mingħajr dritt tal-vot.
                     
                  
                     
                        (2)
                     
                     
                        L-NRA tal-Ukrajna għandha taħtar lill-persuna magħżula bħala rappreżentant fil-BoR biex tipparteċipa f’ħidmet il-Bord Maniġerjali jew lil persuna oħra għajr lir-rappreżentant fil-BoR, minn fost il-kap tal-NRA, membru tal-korp kolleġġjali tagħha jew is-sostitut ta’ xi wieħed minnhom.
                     
                  
                     
                        (3)
                     
                     
                        L-NRA tal-Ukrajna għandha wkoll taħtar bħala supplent lill-persuna magħżula bħala supplent tar-rappreżentant fil-BoR jew lil persuna oħra, minn fost il-kap tal-NRA, membru tal-korp kolleġġjali tagħha jew is-sostitut ta’ xi wieħed minnhom, jew minn fost il-persunal tal-NRA, u din għandha tissostitwixxi lir-rappreżentant fl-assenza tagħhom.
                     
                  
                     
                        (4)
                     
                     
                        Il-parteċipant tal-NRA tal-Ukrajna għandu jkollu d-dritt jesprimi opinjoni fid-diskussjonijiet kollha, sew waqt il-laqgħat tal-Bord Maniġerjali tal-BEREC u sew b’xi mezz ieħor. Dik l-opinjoni għandha tiġi rreġistrata kif xieraq fil-minuti, skont ir-regoli u l-prattiki tax-xogħol tal-Bord Maniġerjali.
                     
                  
                     
                        (5)
                     
                     
                        Isem ir-rappreżentant tal-NRA tal-Ukrajna u s-supplent għandhom jiġu inklużi fil-lista tal-membri tal-Bord Maniġerjali ppubblikata f’konformità mal-Artikolu 15(4) tar-Regolament (UE) 2018/1971.
                     
                  
                     
                        (6)
                     
                     
                        Meta jipparteċipaw f’ħidmet il-Bord Maniġerjali, ir-rappreżentant tal-NRA tal-Ukrajna u s-supplent la għandhom ifittxu u lanqas jieħdu struzzjonijiet mingħand xi gvern, istituzzjoni, persuna jew korp.
                     
                  4.   Dikjarazzjonijiet ta’ Interess
            
            
                     
                        (1)
                     
                     
                        Ir-rappreżentanti tal-NRA tal-Ukrajna fil-BoR u fil-Bord Maniġerjali, u s-supplenti tagħhom, għandhom ilkoll jagħmlu dikjarazzjoni bil-miktub biex jindikaw l-impenji tagħhom, u l-assenza jew il-preżenza ta’ xi interess dirett jew indirett li jista’ jitqies li jippreġudika l-indipendenza tagħhom.
                     
                  
                     
                        (2)
                     
                     
                        Dawn id-dikjarazzjonijiet għandhom isiru meta jiġu assunti r-responsabbiltajiet u għandhom jiġu ppubblikati. Għandhom ikunu preċiżi u kompluti, u għandhom jiġu aġġornati meta jkun hemm riskju ta’ xi interess dirett jew indirett li jista’ jitqies li jippreġudika l-indipendenza tal-persuna li tkun qed tagħmel id-dikjarazzjoni.
                     
                  5.   Persunal
            
            L-Uffiċċju tal-BEREC jista’ jqabbad lil persunal mill-Ukrajna, inkluż lil esperti nazzjonali sekondati u lil persunal ieħor mhux impjegat mal-Uffiċċju tal-BEREC, skont deċiżjoni li jrid joħroġ il-Bord Maniġerjali.
            6.   Kontribuzzjoni finanzjarja tal-NRA tal-Ukrajna lill-Uffiċċju tal-BEREC
            
            
                     
                        (1)
                     
                     
                        Il-kontribuzzjoni finanzjarja għall-baġit tal-Uffiċċju tal-BEREC li trid tħallas l-NRA tal-Ukrajna biex tkun tista’ tipparteċipa fil-BEREC tirrappreżenta l-kost sħiħ tal-parteċipazzjoni tagħha f’konformità mal-punti 1, 2 u 3 ta’ dan l-Anness. L-ammonti għandhom jiġu ddeterminati f’konformità mal-punt 6.2 hawn taħt.
                     
                  
                     
                        (2)
                     
                     
                        Il-kontribuzzjoni finanzjarja li trid tħallas l-NRA tal-Ukrajna f’konformità mal-punt 6.1, għandha tkopri l-kostijiet li ġejjin:
                        
                                    —
                                 
                                 
                                    il-kostijiet għar-rimborżi tal-ispejjeż tal-ivvjaġġar tar-rappreżentanti tal-NRA għal-laqgħat tal-BEREC, skont ir-regoli tal-BEREC dwar ir-rimborż;
                                 
                              
                                    —
                                 
                                 
                                    il-kostijiet amministrattivi relatati mar-rimborżi ta’ hawn fuq għall-ispejjeż tal-ivvjaġġar, li jammontaw għal massimu ta’ 3 % tal-ammonti mħallsa bħala rimborżi għall-ispejjeż tal-ivvjaġġar;
                                 
                              
                                    —
                                 
                                 
                                    il-kostijiet amministrattivi relatati mal-parteċipazzjoni ġenerali tal-NRA f’ħidmet il-BEREC.
                                 
                              
                  
                     
                        (3)
                     
                     
                        L-ammont tal-kontribuzzjoni finanzjarja għandu jiġi determinat mill-BEREC, filwaqt li fost l-oħrajn jitqiesu l-missjonijiet antiċipati għas-sena li ġejja u l-missjonijiet u r-rimborżi proprji għas-sena/snin preċedenti.
                     
                  
                     
                        (4)
                     
                     
                        Il-kontribuzzjoni tal-NRA se tiġi implimentata f’konformità mar-regoli finanzjarji tal-Uffiċċju tal-BEREC, adottati skont l-Artikolu 29 tar-Regolament (UE) 2018/1971.
                     
                  
                     
                        (5)
                     
                     
                        Il-kostijiet tal-ivvjaġġar u tal-alloġġ imġarrba mir-rappreżentanti u l-esperti tal-NRA tal-Ukrajna biex jipparteċipaw f’ħidmet il-BEREC u l-Uffiċċju tal-BEREC, inkluż il-laqgħat relatati, għandhom jiġu rimborżati mill-Uffiċċju tal-BEREC skont ir-regoli stipulati fid-Deċiżjoni tal-Bord Maniġerjali tal-Uffiċċju tal-BEREC dwar ir-rimborż tal-kostijiet tal-ivvjaġġar u tal-alloġġ u ta’ spejjeż oħra mġarrba tul il-vjaġġi tal-persuni li mhumiex impjegati mal-Uffiċċju tal-BEREC (2).
                        
                                    (1)
                                 
                                 
                                    Wara d-dħul fis-seħħ ta’ din id-Deċiżjoni u fil-bidu ta’ kull sena sussegwenti, l-Uffiċċju tal-BEREC għandu jibgħat sejħa lill-NRA għall-fondi li jikkorrispondu għall-kontribuzzjoni tagħha lill-Aġenzija skont din id-Deċiżjoni.
                                 
                              
                                    (2)
                                 
                                 
                                    Din il-kontribuzzjoni għandha tiġi espressa fl-EUR u titħallas f’kont bankarju bl-EUR tal-Uffiċċju tal-BEREC.
                                 
                              
                                    (3)
                                 
                                 
                                    L-NRA tal-Ukrajna għandha tħallas il-kontribuzzjoni tagħha skont is-sejħa għall-fondi għall-parti tagħha fi żmien 30 jum minn meta s-sejħa għall-fondi tintbagħat mill-Uffiċċju tal-BEREC.
                                 
                              
                                    (4)
                                 
                                 
                                    Id-dewmien fil-ħlas tal-kontribuzzjoni għandu jirriżulta fil-ħlas tal-imgħax mill-NRA fuq l-ammont pendenti mid-data tal-iskadenza. Ir-rata tal-imgħax tikkorrispondi għar-rata applikata mill-Bank Ċentrali Ewropew, fid-data tal-iskadenza, għall-operazzjonijiet tiegħu fl-EUR, biż-żieda ta’ 1,5 punt perċentwali.
                                 
                              
                  7.   Arranġamenti ta’ ħidma dettaljati
            
            
                     
                        (1)
                     
                     
                        Il-BoR u l-Bord Maniġerjali għandhom jispeċifikaw l-arranġamenti ta’ ħidma dettaljati għall-parteċipazzjoni tal-NRA tal-Ukrajna, meta meħtieġ, skont ir-Regolament (UE) 2018/1971 u skont dawn it-Termini ta’ Referenza.
                     
                  
                     
                        (2)
                     
                     
                        L-NRA tal-Ukrajna tista’ tipparteċipa f’ħidmet il-BEREC, inkluż il-BoR u l-gruppi ta’ ħidma, u fil-Bord Maniġerjali mid-data tad-dħul fis-seħħ ta’ din id-Deċiżjoni, irrispettivament mill-finalizzazzjoni tal-arranġamenti ta’ ħidma dettaljati tal-punt 7.1.
                     
                  
               (1)  Ir-Regolament (UE) 2018/1971 tal-Parlament Ewropew u tal-Kunsill tal-11 ta’ Diċembru 2018 li jistabbilixxi l-Korp ta’ Regolaturi Ewropej tal-Komunikazzjonijiet Elettroniċi (BEREC) u l-Aġenzija għall-Appoġġ tal-BEREC (l-Uffiċċju tal-BEREC), li jemenda r-Regolament (UE) 2015/2120 u li jħassar ir-Regolament (KE) Nru 1211/2009, ĠU L 321, 17.2018, p. 1.
            
            
               (2)  Id-Deċiżjonijiet Nru MD/2019/20 tas-6 ta’ Diċembru 2019 tal-Bord Maniġerjali tal-Aġenzija ta’ Appoġġ għall-BEREC dwar ir-rimborż tal-kostijiet tal-ivvjaġġar u tal-alloġġ u ta’ spejjeż oħra mġarrba tul il-vjaġġi tal-persuni li mhumiex impjegati mal-Uffiċċju tal-BEREC u li tħassar id-Deċiżjoni tal-Kumitat Maniġerjali Nru MC/2015/13 tas-2 ta’ Ottubru 2015 (MC/2015/13).